CELEX: 32018D0937
Language: mt
Date: 2018-06-28 00:00:00
Title: Deċiżjoni tal-Kunsill Ewropew (UE) 2018/937 tat-28 ta' Ġunju 2018 li tistabbilixxi l-kompożizzjoni tal-Parlament Ewropew

2.7.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               LI 165/1
            
         DEĊIŻJONI TAL-KUNSILL EWROPEW (UE) 2018/937
   tat-28 ta' Ġunju 2018
   li tistabbilixxi l-kompożizzjoni tal-Parlament Ewropew
   IL-KUNSILL EWROPEW,
   Wara li kkunsidra t-Trattat dwar l-Unjoni Ewropea, b'mod partikolari l-Artikolu 14(2) tiegħu,
   Wara li kkunsidra l-inizjattiva tal-Parlament Ewropew (1),
   Wara li kkunsidra l-approvazzjoni tal-Parlament Ewropew (2),
   Billi:
   
               (1)
            
            
               L-ewwel subparagrafu tal-Artikolu 14(2) tat-Trattat dwar l-Unjoni Ewropea (TUE) jistabbilixxi l-kriterji għall-kompożizzjoni tal-Parlament Ewropew, jiġifieri li n-numru tar-rappreżentanti taċ-ċittadini tal-Unjoni ma jisboqx is-seba' mija u ħamsin, apparti l-President, li r-rappreżentanza għandha tkun proporzjonalment digressiva, b'limitu minimu ta' sitt membri għal kull Stat Membru, u li l-ebda Stat Membru ma għandu jiġi allokat aktar minn sitta u disgħin siġġu.
            
         
               (2)
            
            
               L-Artikolu 10 TUE jipprevedi, inter alia, li l-funzjonament tal-Unjoni għandu jkun ibbażat fuq id-demokrazija rappreżentattiva, fejn iċ-ċittadini jkunu rappreżentati direttament fil-livell tal-Unjoni fil-Parlament Ewropew u l-Istati Membri jkunu rappreżentati mill-gvernijiet tagħhom, li huma stess ikunu demokratikament responsabbli lejn il-Parlamenti nazzjonali jew lejn iċ-ċittadini tagħhom, fil-Kunsill.
            
         
               (3)
            
            
               L-Artikolu 14(2) TUE għalhekk japplika fil-kuntest tal-arranġamenti istituzzjonali usa' stabbiliti fit-Trattati, li jinkludu wkoll id-dispożizzjonijiet dwar teħid ta' deċiżjonijiet fil-Kunsill,
            
         ADOTTA DIN ID-DEĊIŻJONI:
   Artikolu 1
   Fl-applikazzjoni tal-Artikolu 14(2) TUE, għandhom jiġu rispettati l-prinċipji li ġejjin:
   
               —
            
            
               l-allokazzjoni tas-siġġijiet fil-Parlament Ewropew għandha tuża b'mod sħiħ il-limitu minimu u dak massimu għal kull Stat Membru stabbiliti mit-TUE, biex ikun rifless kemm jista' jkun possibbli d-daqs tal-popolazzjonijiet rispettivi tal-Istati Membri;
            
         
               —
            
            
               il-proporzjonalità digressiva għandha tiġi ddefinita kif ġej: il-proporzjon bejn il-popolazzjoni u n-numru ta' siġġijiet ta' kull Stat Membru qabel l-arrotondament għal numri sħaħ għandu jvarja skont il-popolazzjonijiet rispettivi tagħhom b'tali mod li kull Membru tal-Parlament Ewropew minn Stat Membru b'popolazzjoni akbar jirrappreżenta aktar ċittadini minn kull Membru tal-Parlament Ewropew minn Stat Membru b'popolazzjoni iżgħar u, bil-maqlub, li aktar ma tkun kbira l-popolazzjoni ta' Stat Membru, akbar ikun id-dritt tiegħu għal numru kbir ta' siġġijiet fil-Parlament Ewropew,
            
         
               —
            
            
               l-allokazzjoni tas-siġġijiet fil-Parlament Ewropew għandha tirrifletti l-iżviluppi demografiċi fl-Istati Membri.
            
         Artikolu 2
   Il-popolazzjoni totali tal-Istati Membri hija kkalkolata mill-Kummissjoni (Eurostat) abbażi tad-data l-aktar reċenti pprovduta mill-Istati Membri, skont metodu stabbilit permezz tar-Regolament (UE) Nru 1260/2013 tal-Parlament Ewropew u tal-Kunsill (3).
   Artikolu 3
   1.   In-numru ta' rappreżentanti fil-Parlament Ewropew eletti f'kull Stat Membru huwa b'dan stabbilit kif ġej għal-leġislatura 2019-2024:
   
               Il-Belġju
            
            
               21
            
         
               Il-Bulgarija
            
            
               17
            
         
               Ir-Repubblika Ċeka
            
            
               21
            
         
               Id-Danimarka
            
            
               14
            
         
               Il-Ġermanja
            
            
               96
            
         
               L-Estonja
            
            
               7
            
         
               L-Irlanda
            
            
               13
            
         
               Il-Greċja
            
            
               21
            
         
               Spanja
            
            
               59
            
         
               Franza
            
            
               79
            
         
               Il-Kroazja
            
            
               12
            
         
               L-Italja
            
            
               76
            
         
               Ċipru
            
            
               6
            
         
               Il-Latvja
            
            
               8
            
         
               Il-Litwanja
            
            
               11
            
         
               Il-Lussemburgu
            
            
               6
            
         
               L-Ungerija
            
            
               21
            
         
               Malta
            
            
               6
            
         
               In-Netherlands
            
            
               29
            
         
               L-Awstrija
            
            
               19
            
         
               Il-Polonja
            
            
               52
            
         
               Il-Portugall
            
            
               21
            
         
               Ir-Rumanija
            
            
               33
            
         
               Is-Slovenja
            
            
               8
            
         
               Is-Slovakkja
            
            
               14
            
         
               Il-Finlandja
            
            
               14
            
         
               L-Iżvezja
            
            
               21
            
         2.   Madankollu, fl-eventwalità li r-Renju Unit ikun għadu Stat Membru tal-Unjoni fil-bidu tal-leġislatura tal-2019-2024, in-numru ta' rappreżentanti fil-Parlament Ewropew eletti għal kull Stat Membru li jieħdu l-kariga għandu jkun dak previst fl-Artikolu 3 tad-Deċiżjoni tal-Kunsill Ewropew 2013/312/UE (4) sa meta l-ħruġ tar-Renju Unit mill-Unjoni jsir legalment effettiv.
   Ladarba l-ħruġ tar-Renju Unit mill-Unjoni jsir legalment effettiv, in-numru ta' rappreżentanti fil-Parlament Ewropew eletti f'kull Stat Membru għandu jkun dak previst fil-paragrafu 1 ta' dan l-Artikolu.
   Ir-rappreżentanti kollha fil-Parlament Ewropew li jimlew is-siġġijiet addizzjonali li jirriżultaw mid-differenza bejn in-numru ta' siġġijiet allokati skont l-ewwel u t-tieni subparagrafi għandhom jokkupaw is-siġġijiet tagħhom fil-Parlament Ewropew fl-istess waqt.
   Artikolu 4
   Fi żmien suffiċjenti qabel il-bidu tal-leġislatura 2024-2029, il-Parlament Ewropew għandu jressaq quddiem il-Kunsill Ewropew, skont l-Artikolu 14(2) TUE, proposta għal allokazzjoni aġġornata tas-siġġijiet fil-Parlament Ewropew.
   Artikolu 5
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-28 ta' Ġunju 2018.
      
         
            Għall-Kunsill Ewropew
         
         
            Il-President
         
         D. TUSK
      
   
   
      (1)  Inizjattiva adottata fis-7 ta' Frar 2018 (għadha ma ġietx ippubblikata fil-Ġurnal Uffiċjali).
   
      (2)  Kunsens tat-13 ta' Ġunju 2018 (għadu ma ġiex ippubblikat fil-Ġurnal Uffiċjali).
   
      (3)  Ir-Regolament (UE) Nru 1260/2013 tal-Parlament Ewropew u tal-Kunsill tal-20 ta' Novembru 2013 dwar statistika demografika Ewropea (ĠU L 330, 10.12.2013, p. 39).
   
      (4)  Id-Deċiżjoni tal-Kunsill Ewropew 2013/312/UE tat-28 ta' Ġunju 2013 li tistabbilixxi l-kompożizzjoni tal-Parlament Ewropew (ĠU L 181, 29.6.2013, p. 57).